Kia Kuarta, 16 ka Kasambuadi
O kuxikana-phe . . . [kuidikisa] ima kiluua i moneka.—Jihe. 11:1.
Nange sai muthu u tena ku kutangela: “Eme ngi xikina kuila ioso ieze ngó, mukonda o jingijiie jambe kuila kidi. Kiebhi ki u tena kuxikina kuila, kuene Nzambi, se ki bhuala muthu ua mu monene?” Athu avulu a banza kienhiki. Mu kidi, sé-ku muthu ua mono kiá Nzambi, mba ua mu mono kiá kubhanga kima. (Nzuá 1:18) Maji ihi i tu zuela ia lungu ni athu a xikina kuila, o ima ioso iéza ngó? Ene uá a xikina ku kima nuka a ki muene. Se-ku ngijiie mba muthu uoso uoso, ua monene kima kia muenhu kia kituka kima kiéngi kiala ué ni muenhu. Mu kifika, nuka tua monene nhoka kubhiluka hoji. (Jobe 38:1, 4) Mu kiki, etu enioso tua tokala kutonginina o ima io bhange, ku i xinganeka, ni kumona se o ima íii ilondekesa ihi. Athu avulu ene mu tala o ima io bhange, ni kuxikina kuila, kuene Nzambi. Ene a mono kuila, Muéne ua bhange ioso, uala ni kutena, ni kuila, muéne uala ni idifuá ia madiuanu.—Loma 1:20. w16.09 4:4
Kia Kinda, 17 ka Kasambuadi
Kana kufula kutambulula asonhi mu mabhata menu.—Jihe. 13:2.
Jihova uejidile kuila, kibhonza kutunga mu ixi iéngi. Mukonda dia kiki, Jihova ua londekesa o henda ku asonhi a tungile mu mbanza ia Izalaiele, kala o kubhongolola o kudia kua subhukile ku mábhia. (Iji. 19:9, 10) Jihova ua mesenene kuila, o mundu uê u xila o asonhi. Muéne ua mesenene kuila, ene a di lembalala kiebhi kia kexile mu divua kioso kia tungile mu ixi iéngi. (Mak. 23:9) Né muene ande dia akua Izalaiele kukala abhika mu ixi ia Ijitu, o akua Ijitu a a zembele, mukonda ka difuile ni ene. (Dim. 43:32; 46:34; Mak. 1:11-14) O akua Izalaiele a tale hadi iavulu mu ixi ia Ijitu. Jihova ua mesenene kuila, ene a di lembalala o ima íii, ni kulondekesa o henda ku asonhi a tungile mu ixi iâ. (Iji. 19:33, 34) Jihova ka lunguluka. Mu kiki, kioso ki tu tambula o athu akuâ jixi jengi mu kilunga kietu, tua tokala kulembalala kuila, Jihova ua zolo o athu enhá. (Mate. 10:17-19; Mal. 3:5, 6) Tua tokala kuxinganeka mu ibhidi i tena kubhita na-iu o asonhi. Mu kifika, nange ene ka tendela kiambote o dimi dia ubhe, mukonda dia kiki, nange a a talatala kiaiibha. Mu kiki, tu bhange ioso, phala ku a kuatekesa, ni ku a londekesa o henda.—1 Phe. 3:8. w16.10 1:3-5
Kia Sesa, 18 ka Kasambuadi
Uila ki ala o mukutu, se ua di kalela sè nzumbi, uafu; kiene ué o kuxikana, kua di kalela sè ima ia kubhanga, kuafu.—Tiia. 2:26.
O mukanda ua Tiiaku uambe: ‘Ng’idikisa-phe o kuxikana kué kua di kalela sè ima i u bhanga, eme-phe mu ima i ngi bhanga, muene mu ngi ku idikisa o kuxikana kuami.’ (Tiia. 2:18) Tiiaku ua jimbulula kuila, phala kukala ni kixikanu, ki tu tokala ngó kuijiia kuila, kuene Nzambi. O madimonho ejiia kuila, kuene Nzambi. Maji ene ka londekesa kixikanu kua Jihova. Mu veji dia kiki, ene a mu bhukumukina. (Tiia. 2:19, 20) O muthu uala ni kixikanu, u sangulukisa Nzambi, mu kubhanga ima iambote. Kiene kia bhangele Mbalahamu. Tiiaku ua soneka: “Mukonda diahi o Mbalahamu dia kukululu’etu, Nzambi ua mu tanesene? Mukonda dia ima ia bhangele, kia satele mon’ê Izake bhu kalatodio. Mua mono kuma, o kuxikana kuê kua kalakala kumoxi ni ima ia bhangele. O mu ima ia bhangele, kuxikana kuê kua tenena.” (Tiia. 2:21-23) Mu kusuluka, Tiiaku ua londekesa kuila, o kixikanu kia kambe o kikalakalu ki kiala ni valolo. muene uambe izuelu ia milongi ia lelu. w16.10 4:8
kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn